[{"text_idx": "#000000", "text": "Advice and information for key life moments"}, {"text_idx": "#000001", "text": "We're here to support your business, from start-up to sale"}, {"text_idx": "#000002", "text": "Sut mae Covid-19 wedi effeithio ar y llysoedd cyfraith teulu?"}, {"text_idx": "#000003", "text": "Mae cryn ymdrech wedi\u2019i wneud y tu o\u0302l i\u2019r llenni, gan farnwyr, staff y llysoedd a chyfreithwyr, i gadw pethau i fynd yn y system cyfiawnder cyfraith teulu. Roedd y llysoedd teulu dan straen sylweddol hyd yn oed cyn Covid-19, gyda chyllidebau llysoedd yn gwegian dan bwysau\u2019r achosion. Mae gallu a chyflymder staff y llysoedd ac ymarferwyr i wynebu\u2019r her o gadw\u2019r system i fynd wedi bod yn drawiadol iawn, yn fy marn i."}, {"text_idx": "#000004", "text": "O fewn wythnosau, cymerais ran yn y cyntaf o nifer o \u2018wrandawiadau ffo\u0302n o bell\u2019. Dyma pan fo gwrandawiadau llysoedd yn digwydd gyda\u2019r barnwr yn eistedd mewn llys, ond yn hytrach na\u2019r parti\u0308on a\u2019r cyfreithwyr yn eistedd o\u2019i flaen, maen nhw ar alwad ffo\u0302n cynhadledd. Mae\u2019r barnwr yn cadeirio\u2019r alwad, mae\u2019r parti\u0308on yn gwrando ac mae eu cyfreithiwr neu eu bargyfreithiwr yn dadlau eu hachos ar eu rhan. Mae rhai o\u2019r gwrandawiadau hyn yn digwydd drwy Zoom. Mae\u2019r ceisiadau, y datganiadau a\u2019r holl dystiolaeth arall yn cael eu ffeilio\u2019n ddigidol \u2013 mae \u2018e-becynnau\u2019 wedi disodli\u2019r hen ffeiliau mawr traddodiadol yn llawn papur."}, {"text_idx": "#000005", "text": "Fodd bynnag, byddai\u2019n anghywir dweud nad yw cyfraith teulu wedi\u2019i heffeithio gan y pandemig. Dyma\u2019r hyn sydd wedi newid."}, {"text_idx": "#000006", "text": "Yn gyffredinol, mae trefniadau plant \u2013 megis penderfynu faint o amser y gallwch dreulio gyda nhw, lle dylent fyw, neu faterion penodol eraill \u2013 yn cael eu trin fel arfer, er bod hynny drwy wrandawiadau o bell."}, {"text_idx": "#000007", "text": "Fel bob amser, dylid ystyried cyfryngu cyn gwneud cais i\u2019r llys. Fodd bynnag, os yw cais yn angenrheidiol, mae\u2019r llysoedd teulu\u2019n dal i ymdrin a\u0302\u2019r ceisiadau hyn fel arfer ac o fewn yr amserlen ddeddfwriaethol."}, {"text_idx": "#000008", "text": "Yn fy mhrofiad i, mae disgwyl i\u2019r cynrychiolwyr cyfreithiol fod yn rhagweithiol. Dylent geisio cytuno ar faterion, neu adnabod materion yn gynnar, a chytuno ar gyfarwyddiadau llysoedd cyn eu hamser neilltuol gyda\u2019r barnwr. Golyga hyn y gellir ymdrin a\u0302 gwrandawiadau\u2019n fwy effeithlon."}, {"text_idx": "#000009", "text": "Dylid nodi y gallai fod angen oedi rhai materion mwy cymhleth gyda rhagamacan o amseroedd gwrandawiad hirach a thystion niferus, os na ellir eu cynnal yn gynhyrchiol drwy wrandawiad o bell. Gallai rhestrau llysoedd am wrandawiadau terfynol a gwrandawiadau hirach gymryd peth amser, felly disgwyliwch oedi gyda hynny. Nid oes unrhyw arwyddion y bydd y llysoedd yn agor eu drysau i wrandawiadau wyneb-yn-wyneb yn fuan."}, {"text_idx": "#000010", "text": "Dylid ymdrin ag anghydfodau cynnal plant drwy\u2019r Gwasanaeth Cynnal Plant o hyd. Maen nhw, fel bron pawb arall, wedi\u2019u heffeithio gan Covid-19 ac arferion gweithio o gartref. Eu neges ar hyn o bryd yw, yn sgil Covid-19, nid yw\u2019r Gwasanaeth Cynnal Plant yn cysylltu a\u0302 rhieni sy\u2019n talu ynghylch taliadau coll ar hyn o bryd. Mae\u2019n bosib y bydd angen i chi aros yn hirach i gael yr arian sy\u2019n ddyledus i chi."}, {"text_idx": "#000011", "text": "Mae\u2019r cyfnod clo wedi cael effaith ddinistriol ar ddioddefwyr cam-drin domestig a\u2019u gallu i chwilio am help. Mae canllawiau wedi\u2019u rhyddhau gan y Llywodraeth ar gyfer gorchmynion brys (sy\u2019n stopio\u2019r sawl sy\u2019n cam-drin rhag niweidio neu fygwth dioddefwyr). Mae hyn hefyd wedi ei gwneud hi\u2019n haws i ddioddefwyr wneud ceisiadau, gan gydnabod ei bod hi\u2019n bosib na all dioddefwyr gael yr amser a\u2019r lle i ffwrdd o\u2019r sawl sy\u2019n eu cam-drin i lenwi cais."}, {"text_idx": "#000012", "text": "Mae ceisiadau yn cael eu prosesu gan y llysoedd fel arfer, ond dylech ddisgwyl peth oedi yn y llysoedd wrth osod dyddiadau ar gyfer gwrandawiadau oherwydd yr o\u0302l-groniad o wrandawiadau sydd eisoes yn y system."}, {"text_idx": "#000013", "text": "Mae\u2019n bosib y byddai cleientiaid sydd rhan o\u2019r ffordd drwy achos yn ymdrin ag arian ac yn wynebu oedi gyda dyddiadau gwrandawiadau yn dymuno ystyried trefnu Gwrandawiad Datrys Anghydfod Ariannol (FDR) a gynhelir yn breifat."}, {"text_idx": "#000014", "text": "FDR yw\u2019r ail o dri gwrandawiad llys mewn achos trefniadau ariannol teuluol lle mae\u2019r parti\u0308on yn ceisio cyrraedd cytundeb yn sgil arwydd gan Farnwr ynghylch yr hyn y maen nhw\u2019n ei ystyried yn ganlyniad teg. Mae\u2019r rhan fwyaf o achosion yn setlo ar y cam hwn a dim ond lleiafswm sy\u2019n bwrw ymlaen i drydydd gwrandawiad terfynol. Mae FDRs preifat wedi bod o gwmpas ers sawl blwyddyn ond maen nhw wedi dod yn fwy poblogaidd yn y misoedd diweddar. Maen nhw\u2019n dilyn yr un gweithdrefn a\u0302 FDR a gynhelir gan lys ond gellir eu trefnu ar adeg sy\u2019n gyfleus i\u2019r parti\u0308on a thrwy gynhadledd fideo os oes rhaid ei gynnal o bell. Fel arfer, bargyfreithiwr fydd y Barnwr sy\u2019n arbenigo mewn materion teuluol. Bydd costau FDR preifat yn uwch na FDR a gynhelir gan y llys oherwydd bydd angen i\u2019r parti\u0308on rannu cost y barnwr. Fodd bynnag, pan rydych yn ystyried ei fod yn llawer mwy hyblyg, yn gyflymach ac na fydd angen i\u2019r barnwr ymdrin a\u0302 nifer o achosion eraill ar y diwrnod (fel y byddai\u2019n rhaid i farnwr teulu) maen nhw\u2019n werth eu hystyried."}, {"text_idx": "#000015", "text": "Mae\u2019r pandemig wedi cau i lawr nifer o\u2019n gweithdrefnau arferol ond, mewn sawl achos, rydym wedi addasu\u2019n gyflym ac, wrth wneud hynny, rydym wedi dod o hyd i arbedion effeithlonrwydd a allai fod o fudd i gleientiaid a busnesau. Os hoffech drafod sut gallai unrhyw beth o\u2019r uchod effeithio arnoch chi, byddwn i\u2019n hapus i drefnu cyfarfod rhithiol."}, {"text_idx": "#000017", "text": "Alex Wilson is a Cardiff and Ross-on-Wye based solicitor, specialising in family law."}, {"text_idx": "#000019", "text": "What is the future of the office?"}, {"text_idx": "#000020", "text": "Human Resources from Eagle HR"}]